paragraph_text: Mate Pavić (Split, 4. srpnja 1993.), hrvatski je tenisač i trenutni broj 1 u igri parova u svijetu. Peterostruki je osvajač Grand Slam turnira u parovima, tri u muškim i dva u mješovitim parovima. Kao član hrvatske reprezentacije osvojio je Davisov kup 2018. te olimpijsko zlato u Tokiju 2020., u paru s Nikolom Mektićem. Najmlađi je svjetski broj jedan u parovima od Todda Woodbridgea 1996. i prvi Hrvat u povijesti hrvatskog tenisa kojemu je to pošlo za rukom. Također, Pavić i Mektić prvi su hrvatski dvojac koji je osvojio Wimbledon.